Document ID: 32014D0325

DECIZIA DE PUNERE ÎN APLICARE A COMISIEI
din 3 iunie 2014
privind recunoașterea sistemului „KZR INiG System” pentru demonstrarea conformității cu criteriile de durabilitate în temeiul Directivelor 98/70/CE și 2009/28/CE ale Parlamentului European și ale Consiliului
(2014/325/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2009/28/CE a Parlamentului European și a Consiliului din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE (1), în special articolul 18 alineatul (6),
având în vedere Directiva 98/70/CE a Parlamentului European și a Consiliului din 13 octombrie 1998 privind calitatea benzinei și a motorinei și de modificare a Directivei 93/12/CEE a Consiliului (2), în special articolul 7c alineatul (6),
după consultarea Comitetului privind durabilitatea biocarburanților și biolichidelor,
întrucât:
(1)
Directivele 98/70/CE și 2009/28/CE stabilesc criterii de durabilitate pentru biocarburanți. Articolele 7b și 7c și anexa IV la Directiva 98/70/CE sunt similare articolelor 17 și 18 și anexei V la Directiva 2009/28/CE.
(2)
În cazul în care biocarburanții și biolichidele se iau în considerare pentru scopurile menționate la articolul 17 alineatul (1) literele (a), (b) și (c) din Directiva 2009/28/CE, statele membre ar trebui să solicite operatorilor economici să demonstreze conformitatea biocarburanților și a biolichidelor cu criteriile de durabilitate stabilite la articolul 17 alineatele (2)-(5) din Directiva 2009/28/CE.
(3)
Atunci când un operator economic furnizează dovezi sau date obținute în conformitate cu un sistem voluntar care a fost recunoscut de Comisie, în măsura prevăzută în decizia de recunoaștere, un stat membru nu ar trebui să solicite furnizorului să furnizeze dovezi suplimentare ale conformității cu criteriile de durabilitate.
(4)
Cererea de recunoaștere a faptului că sistemul „KZR INiG System” demonstrează că loturile de biocarburanți respectă criteriile de durabilitate stabilite în Directiva 98/70/CE și în Directiva 2009/28/CE a fost transmisă pentru prima dată Comisiei la 17 iulie 2012. Versiunea sistemului care a fost acceptată a fost prezentată la 17 decembrie 2013. Sistemul vizează materii prime cultivate și recoltate în UE, precum și deșeuri și reziduuri provenite din UE. Sistemul vizează întregul lanț de aprovizionare, de la producția de materii prime până la distribuția biocarburanților. Sistemul recunoscut ar trebui să fie pus la dispoziție în cadrul platformei în materie de transparență înființate în temeiul Directivei 2009/28/CE.
(5)
În urma evaluării sistemului „KZR INiG System”, s-a constatat că acesta respectă în mod adecvat criteriile de durabilitate prevăzute de Directiva 98/70/CE și de Directiva 2009/28/CE, aplicând totodată o metodologie de echilibrare a masei care corespunde cerințelor de la articolul 7c alineatul (1) din Directiva 98/70/CE și de la articolul 18 alineatul (1) din Directiva 2009/28/CE.
(6)
În urma evaluării sistemului „KZR INiG System”, s-a constatat că acesta îndeplinește standardele adecvate de fiabilitate, transparență și auditare independentă, precum și cerințele metodologice din anexa IV la Directiva 98/70/CE și din anexa V la Directiva 2009/28/CE.
(7)
Sistemul „KZR INiG System” a fost evaluat în raport cu legislația în vigoare la momentul adoptării prezentei decizii de punere în aplicare a Comisiei. În cazul unor modificări relevante ale temeiului juridic aplicabil, Comisia va evalua sistemul pentru a stabili dacă acesta continuă să respecte în mod corespunzător criteriile de durabilitate care au stat la baza recunoașterii sale.
(8)
Măsurile prevăzute de prezenta decizie sunt în conformitate cu avizul Comitetului privind durabilitatea biocarburanților și biolichidelor,
ADOPTĂ PREZENTA DECIZIE:
Articolul 1
Sistemul „KZR INiG System” (denumit în continuare „sistemul”), prezentat Comisiei în scopul recunoașterii la 17 decembrie 2013, demonstrează că loturile de biocarburanți respectă criteriile de durabilitate prevăzute la articolul 17 alineatele (3), (4) și (5) din Directiva 2009/28/CE și la articolul 7b alineatele (3), (4) și (5) din Directiva 98/70/CE.
Sistemul conține, de asemenea, date exacte în sensul articolului 17 alineatul (2) din Directiva 2009/28/CE și al articolului 7b alineatul (2) din Directiva 98/70/CE.
Sistemul poate fi utilizat pentru demonstrarea conformității cu articolul 7c alineatul (1) din Directiva 98/70/CE și cu articolul 18 alineatul (1) din Directiva 2009/28/CE.
Articolul 2
Dacă, după adoptarea prezentei decizii, conținutul sistemului suferă modificări care ar putea afecta temeiul prezentei decizii, modificările în cauză sunt notificate Comisiei fără întârziere. Comisia evaluează modificările notificate pentru a stabili dacă sistemul continuă să respecte în mod corespunzător criteriile de durabilitate pentru care este recunoscut.
Dacă s-a demonstrat clar că sistemul nu a implementat elemente considerate a fi esențiale pentru prezenta decizie și dacă au loc încălcări structurale grave ale respectivelor elemente, Comisia poate abroga prezenta decizie.
Articolul 3
Prezenta decizie este valabilă timp de cinci ani.
Articolul 4
Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
Adoptată la Bruxelles, 3 iunie 2014.

Labels: 14
20
7
3
12